Հավարտի

Հավարտի (), կիսակարծր պանիր, որը պատրաստում են կովի պաստերիզացված կաթից։ Առաջին անգամ ստացել են Դանիայում։ Հավարտին ուտում են կտորներով, գրիլի ձևով և հալված։

Պատմություն 
Պանրի բաղադրատոմսը հնարել է դանիացի Հաննե Նիլսենը 19-րդ դարի կեսերին։ Նա ապրել է Կոպենհագենի մոտակայքում, իր սեփական ֆերմայում։ Վերջինս տարված էր տնական պանիրներ պատրաստելով։ Հաննե Նիլսենը շատ է ճանապարհորդել Եվրոպայի երկրներով և սովորել պանրագործություն։ Տուն վերադառնալով սկսել է նոր պանրատեսակներ ստեղծելու փորձերը։ Արդյունքում ստեղծեց մի պանրատեսակ, որը քաղցրավուն էր և նրանում զգացվում էր պնդուկի համը։ Պանիրն արժանացել է Դանիայի արքայի հավանությանը։ 1952 թվականին պանրին պաշտոնապես տրվել է «Հավարտի» անվանումը՝ այն ֆերմայի անունով, որտեղ առաջին անգամ այն պատրաստվել է։ 21-րդ դարում արդեն պանիրն արտադրում են ֆաբրիկաներում՝ 19-րդ դարի բաղադրատոմսով։

Նկարագիր 
Հավարտին լավ հալվում է, ունի սերուցքային համ։ Հասունանում է 1-3 ամսում։ Յուղայնությունը 50-60 % է։ Խոհանոցում այս պանրատեսակն օգտագործում են որպես բաղադրիչ սենդվիչներ և աղցաններ պատրաստելու համար, ինչպես նաև ապուրների և բանջարեղենային ճաշատեսակների պատրաստման մեջ։ Հավարտին հրամցնում են մրգերով և սպիտակ գինիով։ Բացի Հաննե Նիլսենի ավանդական բաղադրատոմսով պանիրներից, հավարտի պատրաստում են նաև կծվիչի, ընկուզեղենի, սամիթի, քիմիոնի, սխտորի, կոկոսի, ռեհանի ավելացմամբ։ Արտադրվում է նաև պանրի ապխտած տարբերակը։

Այս սերուցքային պանիրը ստանալու համար օգտագործում են կովի կաթ և սերուցք։

Պատրաստում 
Հավարտին ստանալու համար բաղադրիչները տաքացնում են մինչև 30 °C։ Հետո ավելացնում են շրդանային մակարդ, սպասում մինչև մակարդվելն ու սկսում են կտրատել։ Անհրաժեշտ է քամել շիճուկի 1/3-ը, ավելացնել տաք ջուր և աղ։ Պանիրը տակուվրա են անում 15-30 րոպե և լցնում հատուկ ամանների մեջ, որտեղից հեռանում է շիճուկը։ Քամվելուց հետո պանրային զանգվածը տեղափոխում են մամլիչի տակ։ Մամլումից հետո պանիրը թրջում են ջրում և չորացնում։

Ծանոթագրություններ

Գրականություն 
 Հավարտի պանրի մասին

Կովի կաթից պանիրներ
Դանիական պանիրներ
Դանիական խոհանոց
Կիսապինդ պանիրներ